32003R0296
L 043/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 296/2003 НА КОМИСИЯТА
от 17 февруари 2003 година
за изменение на Регламент (EИО) № 959/93 на Съвета относно статистическата информация, която следва да се предоставя от държавите-членки относно растителните продукти, различни от зърнени култури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EИО) № 959/93 на Съвета от 5 април 1993 г. относно статистическата информация, която следва да се предоставя от държавите-членки относно растителните продукти, различни от зърнени култури (1), последно изменен с Регламент (EO) № 2197/95 на Комисията (2), и по-специално член 10 от него,
като има предвид, че:
(1)
Отчитането на сумата от площите на два района, определени за двата вида памук в зависимост от употребата му, води до липса на данни или до приблизителни данни, или пък до двойно броене, поради което е необходимо да се избере само един район.
(2)
Уместно е да се познават по-точно естеството и площите за отглеждане на промишлените култури.
(3)
За да бъдат получени качествени статистически данни, е необходимо изясняване на статистическото отчитане на фуражите и актуализиране на класификацията.
(4)
Мерките, предвидени в настоящия регламент, са в съответствие със становището на Постоянния комитет за земеделска статистика, създаден с Решение 72/279/ЕИО на Съвета (3),
ПРИЕ НАСТОЯЩИЯ РЕГЛАМЕНТ:
Член 1
Приложения II, III, IV, V и VIII към Регламент (EИО) № 959/93 се заменят с приложения I, II, III, IV и V към настоящия регламент.
Член 2
Настоящият регламент влиза в сила на двадесетия ден след публикуването му в Официалния вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 февруари 2003 година.